A Bizottság határozata
(2001. augusztus 7.)
a lófélék egyik harmadik országból egy másikba történő szállítására vonatkozó egészségügyi garanciáknak a 91/496/EGK irányelv 9. cikke (1) bekezdésével összhangban történő megállapításáról szóló 94/467/EK határozat módosításáról
(az értesítés a C(2001) 2482. számú dokumentummal történt)
(EGT vonatkozású szöveg)
(2001/662/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 96/43/EK határozattal [1] módosított, a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek [2] módosításáról szóló, 1991. július 15-i 91/496/EGK tanácsi irányelvre és különösen annak 9. cikke (1) bekezdésének c) pontjára,
mivel:
(1) A lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvet [3] legutóbb a 2001/298/EK határozattal [4] módosították.
(2) A legutóbb a 2001/619/EK határozattal [5] módosított 92/260/EGK bizottsági határozat [6] meghatározta a törzskönyvezett lovak ideiglenes beléptetésére vonatkozó állat-egészségügyi feltételeket és az állatorvosi bizonyítványok kiállítását. E határozat egyebek mellett bizonyos tartózkodási időt ír elő a feladó országban. A tagállamokban vagy a jegyzékben szereplő bizonyos harmadik országokban való tartózkodás azonban beleszámíthat a kérdéses időszak kiszámításába, feltéve, ha legalább ugyanazok az egészségügyi követelmények teljesülnek.
(3) A 94/467/EK bizottsági határozat [7] meghatározza a lófélék egyik harmadik országból egy másikba történő szállításának állat-egészségügyi feltételeit, a 91/496/EGK irányelv 9. cikkének (1) bekezdésével összhangban. Az állat-egészségügyi feltételek részletei a 92/260/EGK határozatban megállapított részletekre utalnak.
(4) A jelenlegi helyzet feleslegesen bonyolítja a Közösségbe való ideiglenes beléptetésre vagy tartós behozatalra alkalmas egyes lófélék továbbítását a tagállamokon keresztül. E határozat célja, hogy megkönnyítse a törzskönyvezett lovak továbbítását.
(5) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 94/467/EK határozat 1. cikke a következő harmadik bekezdéssel egészül ki:
"(3) A (2) bekezdésben foglalt rendelkezésektől eltérve és csak a törzskönyvezett lovak esetében a 92/260/EGK határozat II. mellékletében található A., B., C., D. és E. bizonyítványok III. d) pontjának harmadik francia bekezdésében szereplő országok jegyzéke helyébe a 92/260/EGK határozat I. mellékletének A-E. csoportjában szereplő harmadik országok jegyzéke lép."
2. cikk
Ennek a határozatnak a tagállamok a címzettjei.
Kelt Brüsszelben, 2001. augusztus 7-én.